Der findes gode og onde bakterier, og her hører bakterien Chlamydia trachomatis til den onde klasse. Det er en seksuelt overført bakterie, der hvert år inficerer over 100 millioner mennesker i verden og fremkalder klamydia. En kønssygdom, der kan føre til barnløshed hos kvinder, hvis infektionen ikke bliver behandlet med antibiotika i tide.

Derfor har verdens forskere i 30 år været på jagt efter en vaccine, der kan tage livet af den lumske bakterie, der ganske ubemærket og ofte uden symptomer kan snige sig gennem kønsvejene hos mænd og kvinder og ind i slimhindernes celler.

For eksempel tager bakterierne hos kvinder den samme vej, som mandens sædceller gør, og kan ende med at inficere æggelederen hos kvinder. Det fører til en betændelsestilstand, som kan lukke æggelederen og gøre kvinden steril.